정조 10년 · 목
康翎幼學沈銹。爲其祖加資事。楊州幼學吳偉李義輔。開城府騎兵趙龍得。加平幼學洪振泳。爲其父加資事。南部幼學李春老。爲其先祖請諡事。水上船民金和淑等。船價變通事。 咸陽幼學禹廷台。爲其父請褒事。醴泉幼學金疇等。本郡李世一妻旌褒事。全羅道幼學韓錫祚等。全州文道光妻旌褒事。金樂祚等。鎭安昌士必旌褒事。南原幼學梁克河等。朴有源妻旌褒事。柳震哲等。南原韓尙箕旌褒事。茂朱幼學金尙鼎等。同邑權以煥旌褒事。金載恒等。昌平丁達華妻旌褒事。金廷鎭等。長城孔弼章旌褒事。全羅道幼學金翼賢等。忠莊公鄭苯配享事。進士李鎭熙等。贈兵議梁大樸加贈事。尙州幼學黃命休。懷德幼學金喆運。廣州通德郞金濟勳。三嘉幼學尹★(火+吉)。立後事。高陽奴大得。爲其兄鳴冤事。瑞興幼學盧亨祿。爲其父鳴冤事。西部童蒙朴喜仁。爲其父鳴冤事。北部童蒙張晩興。爲其父鳴冤事。西部金召史。爲其夫鳴冤事。原州前守衛官延東源。淸州幼學閔訒。聞慶幼學閔殷龍。西部閑良馬宗得。京居進士李是銑。長湍幼學許韶。果川幼學吳聖栢。山訟事。南部童蒙李億年。爲其父鳴冤事。譯學前銜李學海等。蒙學復設事。參奉尹五榮。爲其先祖承襲事。敎以。所訴不爲無據。令該曹考例草記稟處。南陽出身王脩。爲其先祖伸誣事。敎以。月前次對。以王哥漏薦事。筵臣有言端。雖未知此果是其人。而誠如其所訴。呼冤固當。然渠之漏薦之冤枉。姑捨是。其先祖之被誣。揆以人情。宜欲卞雪。此上言。兵判詳閱後。取考官案。仍問該廳。明日以草記論理回啓。俾無抱鬱積薪之弊。楊州幼學金信潮。爲其父請放事。敎以。至今不爲擧行。極爲未妥。依前批旨。卽爲放送事分付。崔光泰妻申召史。爲其夫鳴冤事。敎以。同罪未宥。實甚斑駁。卽爲放送事分付。原州幼學蔡弘重。鄕校位版誤題釐正事。敎以。事關賢關。其在待士之道。不可泛看。此上言出給成均館。令大司成及掌議。招致呼籲人。詳問事實後。草記稟處。中部折衝金應哲等。身無歸屬。乞賜區處事。敎以。然則施賞。反作呼冤之端。區處之方。令該院稟處。前惠民署主簿張義方。以壬申製藥官請賞事。前典醫監奉事金聖謇。爲其父請賞事。幷敎以。令藥院提調査問。登對時稟處。安東童蒙鄭哲。婚需題給事。敎以。輦路見之。使之來納。語雖未暢。其爲窮民。則可以知之。以朝家恤四之政。宜有垂憐之擧。以此判付枚擧。分付該道臣。令地方官及巡營。優給婚需。使卽過婚後狀聞。前觀象監正韓廷奭。爲其父加資事。敎以。領役部將孫世大。收用之後。渠父之獨漏。宜有矜念之擧。況事關　本宮。似此賞典。豈或慳惜。令該曹後日政。加資下批。以示重事體之意。北部幼學李始實等。私氷勿禁事。敎以。査實決處。俾無更訴之弊。巨濟民人徐元福等。進上黑牛牧場牧子復戶事。敎以。此事曾已稟決。則至今不爲擧行。事甚可訝。査實處之之意。令有司堂上知悉。龍仁幼學金春重。田畓推尋事。敎以。詳査決給後狀聞。密陽幼學南龍翰。進上栗弊瘼釐革事。敎以。大抵此弊。不問已可知。旣聞之後。不可直以猥濫拔之。此亦民隱。令藥院提調。行會該道。使卽査問蠲役。他邑有似此弊瘼。一體釐正。因此而有下敎者。進上皮荻栗。次數斗數。元無一定之式。外邑之措備無限。畢竟受弊歸於小民。此後某道幾次。某邑幾斗。作一成式。知委該道。俾各準此措備。科外襲謬之弊。一幷痛革。俾有實效事。藥院提調知悉擧行事分付。晉州童蒙成聖能。爲其父鳴冤事。敎曰。輦路見尺童鳴錚泣籲。怪而問之。卽晉州十一歲兒云。原情使該房承旨捧來矣。還宮後始見之。卽成鳳錫之子也。大抵鳳錫是龍錫同生弟。而以杖殺許采事成案。成許互相呼冤。自丁酉秋至辛丑春。五年之間。行査不知爲幾次。畢竟龍錫。依初決折。還發配所。特貸償命之律。朝家於此。每以爲善究竟。觀此聖能原情。渠之情理。亦云惻然。然所以許施之方。終未覺其好箇道理。刑判以此原情辭意。問于其時道伯。仍具意見。粘連回啓。東部閑良許根上言以爲。其父錡以黑山島別將。今年二月。右水營關辭以爲。彼人漂到時。接待凡節。傷船修補。不善擧行。論罪定配於興陽縣。蓋彼人溧到於苔士島。故酬應糧子。修補傷船。果是苔士島爲之。而彼人只以黑山島爲指者。苔士島相距絕遠。故苔士屯長。自下彌縫。恐有日後之生事。彼人之溧到處。欺指以接界黑山島之致也。其父不幸以橫罹之厄。輕遞邊將。年近七十。又至定配。乞蒙放釋之恩矣。敎以。足懲其罪。分揀放送之意。分付該曹。東部姜召史上言以爲。其夫金秀哲。以年少武士。昨年十一月習射歸路。買飮村醪。不覺昏醉。誤入隔隣寡婦家。厥女謂以强劫入來。奔告其父。竟至呈狀。照律定配於靈光。經年在謫。存沒未知。當初所遭。只因酒失。斷無他意。而爲人所誣。竟至此境。乞蒙放釋之恩矣。敎以。元非難赦之重罪。輦路目擊泣訴之狀。特爲放送事分付。○吏曹啓言。 參奉尹五榮上言以爲。其九代祖故同中樞瓊。請襲勳爵矣。曩在　先朝丙子。因尹在晉上言。以瓊之祖忠毅公任。爲坡原府院君汝弼之嫡長。而生前未及承襲。特許恩爵。其孫瓊。旣是嫡長階又二品。則身死追榮承襲。自有其祖已例。而事係恩賞。請上裁。敎以。依草記施行。又啓言。楊州幼學吳偉李義輔上言。俱以其父年八十。乞蒙加資之典矣。請依法典許施。從之。又啓言。開城府騎兵趙龍得。 加平幼學洪振泳。爲其父。康寧幼學沈銹。爲其祖上言。乞蒙加資矣。龍得父景讚。昨年以年八十加資。振泳父允運。今春已受朝散階。銹祖㴰。今春已受通政階。今此煩瀆。極涉濫越。請幷勿施。從之。又啓言。南部幼學李春老上言。禮曹覆啓。有更令吏曹詳考實蹟。論理稟處之命矣。春老五代祖贈領議政忔之立朝事行。詳載先正臣宋時烈所撰狀文中。至若死事之忠。尤合節惠之典。請上裁。從之。○戶曹啓言。水上船民金和淑等上言以爲。忠州稅穀運納時。船價旣薄。又無浮價。從長變通事啓下後。限內不爲現身。請勿施。允之。○禮曹啓言。觀此各道孝烈人請褒上言。則咸陽禹廷台。爲其曾祖弼寅。從曾祖弼良。祖琬。父洪傳孝行。醴泉金疇等。爲本郡李世一妻孫氏孝行。全羅道幼學韓錫祚等。爲全州文道光妻權氏烈義。金樂祚等。爲鎭安昌士必孝行。南原梁克河等。爲朴有源妻李召史烈行。柳震哲等。爲南原韓尙箕忠孝。茂朱金尙鼎等。爲本府權以煥孝行。金載恒。爲昌平丁達華妻房氏烈行。金廷鎭等。爲長城孔弼章孝行。幷請旌褒。而爲祖先者一人。爲他人者八人矣。其中禹弼寅等孝行事。頃因廷台上言。依判付。式年抄啓時。一體探問狀聞事行會。文道光妻韓尙箕妻等烈孝。孔弼章孝行。因本道査報覆啓。而處分未下。則又此呼籲。極涉無嚴。幷置之。其餘係是四件外事。判付內。雖有多士上言。令本道廣探狀聞稟處之命。除非特敎。則該曹不可以四件外事聽施。請置之。允之。又啓言。全羅道幼學金翼賢等上言以爲。忠莊公鄭苯。配享於忠烈祠事。令該曹稟處云矣。鄭苯之貞忠大節。卽　端廟三相中一人。而與六臣生同其志。死同其傳。而二相六臣。皆有俎豆之享。獨此鄭苯。尙無一間安靈之所者。實爲聖朝之欠典。且其所請。不在於創設。不過躋享於其孫之忠烈祠。而烏川江城。俱有可據之例。則拔例許施。亦足爲樹風聲慰士林之道。而上言呼籲。旣違常規。請姑置之。敎以。生則同其操。死則同其節。二相六臣。皆有俎豆之所。惟忠莊一人之尙此獨漏。豈不是欠事。躋享之請。元非難從。今以呼籲之違規。置之勿施。大非朝家褒奬之意。以忠莊公鄭苯。配食忠烈祠。仍令遣禮官致祭。又啓言。全羅道進士李鎭熙等上言以爲。贈兵曹參議梁大樸加贈事。令該曹稟處云矣。梁大樸節義。不啻卓異。者上特施旌閭之典。多士又以贈職之由於其子。迨此旌閭立石之時。以進秩加贈爲請。當初貤贈之由於子。而不由於節。則士林之嗟惜。不是異事。而在大樸則別無加損。且非四件。而多士呼籲。有違格例。請置之。敎以。貤贈不由於己。則雖至一品加贈可也。由於己。則雖止一命已而可也。且將立石紀績。則姑寬格外呼籲之失。俾遂道內大同之論。實合朝家奬忠褒節之政。故忠臣贈參議梁大樸。加贈兵曹參判。又啓言。尙州幼學黃命休上言以爲。同姓八寸弟配休無子。而夫妻俱歿。以配休六寸兄國休第五子百金。欲爲繼後。而與受無人。乞令該曹稟處。又啓言。懷德幼學金喆運上言以爲。同姓八寸兄景運無子。而夫妻俱歿。以六寸弟馨運第三子璧相。欲爲立後。而受者無人。乞令該曹稟處。又啓言。廣州通德郞金濟勳上言以爲。同姓六寸兄故縣監章勳無子。而夫妻俱歿。以六寸兄廸勳第三子致載立後。而受者無人。乞令該曹稟處。又啓言。三嘉幼學尹★(火+吉)上言以爲。八寸弟祖慶無子。而夫妻俱歿。以八寸兄★(火+直)第二子繼孫。欲爲繼後。而受者無人。乞令該曹稟處矣。請竝特許立後。從之○兵曹啓言。南陽出身王脩上言以爲。渠之七代祖希傑。登　中廟朝文科。以弘文正字。歷職舍檢直學。六代祖儐。蔭除文化縣令。五代祖景祚。登武科除靈光郡守。而渠占辛卯武科。而見枳宣薦。其時宣傳官李仁默。以其先祖希傑之弘正舍檢。歸之僞爵。傳播朝堂。因廢前程。事關爲先。卞誣屢呈上言。而輒皆見拔。國朝科榜官案。宜有考準之地。伏乞令攸司。考出卞正云矣。王希傑。以嘉靖癸卯文科。經翰林舍人。載於玉堂所在國朝榜目。至於南床直提學踐歷與否。以登瀛錄之中間散佚。不得考出。欲知翰林被薦。考諸翰苑題名錄。則以乙巳拜見錄矣。旣經翰林舍人。則南床直學。自是次第之職。李仁默之一竝歸之於僞爵。未知何所據。而事涉駭妄。又問於宣傳官廳。則事在十六年前。俱不知其由。大抵王脩。是希傑七世孫。其間不失班名。保有家聲。旣未可知。爲人之可合宣薦。亦未可知。而祖先之被辱於李仁默。則誠如呼籲之辭。今此考據文蹟。快雪誣枉。亦可解其冤鬱矣。敎以。翰林舍人何等淸宦。南床直學。又何等極選。則李仁默不識顚末。直以僞爵等說。無難勒加於渠。渠以爲祖先之心。有此呼籲。不是異事。今旣卞覈。可以快雪冤鬱。而仁默之擧措。不可但以駭妄言。此等處若不嚴處。年少宣傳官輩。率易口角。無以禁止。仁默令該府拿問處之。渠果自服。各別嚴處。○刑曹啓言。高陽奴大得原情以爲。其兄必得。寓接於龍仁。以學長爲業矣。洞內金龍江。謂以强奸渠妻。白地致疑。諉致於渠之妻父李立伊家。昏夜亂打。卽地致命。則李立伊。以龍江打殺之意告官。則本官龍仁倅。卽爲初檢。陽智倅又爲覆檢。傷處狼籍。檢狀修呈之際。龍江之兄弟。以本邑刑吏。用權之致。謂必得龍江家雇工。强奸龍江妻而被殺。漫漶獄情。僞誣文案。使龍江不得償命。故不勝至痛。呈訴本官。則題辭以爲。姑待營門處分。又呈議送。則以爲已悉前題。退出。乞蒙復讎之澤矣。請上裁。敎以。議處。又啓言。大得原情。果如所訴。則宜乎稱冤。而一邊之言。有難準信。請令道臣。嚴覈啓聞後稟處。允之。又啓言。瑞興幼學盧亨祿上言以爲。其父光載。昨年八月。見市於鳳山之際。近處人朴萬奇。被酒昏倒。萬奇之子無土里。亦醉在傍無數敺辱。故僅僅挽解而歸矣。其夜無土里洞人等來言。其父打殺萬奇。仍爲告官。捉囚鳳山獄。一檢二檢。至於同推。而萬奇以七十老者。飮酒致斃。則使無辜其父。橫罹至冤。査實伸冤事。乞蒙天恩矣。誠如其訴。則其所鳴冤。似有所遽。而原案旣未登聞。獄情有難遙度。詳査啓聞之意。請分付道臣。從之。又啓言。西部童蒙朴喜仁上言以爲。其父聖樑。與安命寬親知。故加資數張。居間行賣於李春雄矣。春雄以空名帖七十餘張。行賣於寧邊。現捉本官。轉報捕廳。春雄以出於命寬及其父樣納招。則捕廳嚴施惡刑。惶㥘誣服。而待命寬捉入。欲爲伸辯矣。命寬身死。其父仍入死地。八年受刑。乞蒙天恩矣。此獄僞造眞贜。畢露於詞案。獄老生奸。縱子呼籲。事極巧惡。請置之。從之。又啓言。北部童蒙張晩興上言以爲。其父運昌。曾爲馬色書吏。宗親府關內。宮監朴廷臣下送踏驗所。馬牌草料題給云。而其父告課堂上勿施。則廷臣威脅。故以空把上塡送尙瑞院。而竟爲日次罪囚。將至瘐死之境。乞蒙天恩矣。運昌締結廷臣。圖出馬牌。箇箇承款於推覈時及結案。忽地變辭。已極痛惡。而重犯瀆擾之罪。尤涉獰頑。請置之。從之。又啓言。西部金召史上言以爲。其夫金黔正。以僞紅牌現捉人平山李景春等食主人。捉囚二十朔。乞蒙天恩矣。金黔正。以僞紅牌買取人之食主人。自有知情之罪。而未究竟之前。縱妻呼籲。極涉無嚴。請置之。從之。又啓言。因申召史爲其夫崔光泰定配請放上言。有卽爲放送之命。而光泰之自托庭訓。圖避懲討者。其情狀痛惋。其妻反欲援引金天欽蒙放。爲藉口之資。而本曹方且覆難。其夫請放。無容更議累。犯法駕。肆然請宥。尤關紀綱。大壞隄防成命之下。不得奉行。又啓言。因金信潮爲其父天欽。定配請放上言。有卽爲放送之命。而天欽之罪。已悉於臺啓中。若以歲月稍久。遽然全釋。則其於斁紀綱壞隄防何哉。成命之下。不得奉行。幷敎以。不必如是爭執。卽爲擧行。○漢城府啓言。原州前守衛官延東源上言以爲。其十二代祖谷山府院君延嗣宗禮葬。在於楊州。相繼以葬矣。去癸亥年。山下居李得普。偸葬於單靑龍九代祖勉善塚十步之內。故呈于營。本官捧侤音。定日掘移。而得普逃避不掘。得普族台峻。又爲偸葬於七代祖友諒塚三十步許。舊葬未掘。新葬又起。乞令幷卽掘移矣。勳臣禮葬。事體自別。營邑得決。已許掘移。請令道臣。詳考文案。定限掘移。從之。又啓言。淸州幼學閔訒上言以爲。與隣居李載榮。山地相訟。于今十年矣。載榮偸葬其妻於其家單白虎百步之內。初呈再呈。猶未掘移。三次呈官。則該縣監不有前官決處。勒囚父子。酷施笞刑。勒奪得決文案。痛迫情狀。寧欲溘然。乞令査實。刻期掘移云矣。再三呈官。俱未掘移。未後侵斥訟官者。有難準信。請令道臣分付山在官。從公決給。從之。又啓言。聞慶幼學閔殷龍上言以爲。去丙午年。葬其祖父於所居村後族塚中。其西麓有同郡蔡琦之祖墳。而不但相距爲二百餘步。其間衆塚。便是北印也。蔡哥有何得力於官。而親審摘奸後。父墳祖山。期於幷掘。乞賜處分云矣。一邊之言。旣難準信。請令道臣。分付山在官。從公決給。從之。又啓言。西部閑良馬宗得上言以爲。其母山在於果川。而癸卯年。崔弼運偸葬於母山七步地。而姑爲權厝。終當掘移。縷縷哀乞。拖至三年。終不掘移。昨秋葬其叔母於母山之側矣。今六月。右尹尹承烈。捉囚其父。刻日督掘。故其父不堪牢囚。果卽出柩稿葬矣。七月。右尹尹師國。又捉囚其父與叔。使崔哥葬其兄於其叔母掘移之穴。古今天下。寧有是理。亟令山在官及該道監司。崔塚掘移後。其叔母還葬於舊穴云矣。請令道臣。分付山在官。摘奸決給。從之。又啓言。京居進士李是銑上言以爲。其先山在於燕岐縣。而公山士人柳百源。偸葬於至近地。故往訴本官。本官嫡奸後。落訟柳百源。以掘移之意。納侤音。故趁限下去。則百源無意掘移。更呈本宮。發差捉來。則百源敺打將差而逐之。本官以莫可奈何而置之。故呈于巡營。則營門使公山官捉送柳哥。公山官發差欲捉。則柳哥偃臥其家。叱退將差。公山官亦曰。莫可奈何。百年世葬之地。將爲有力者所奪。乞賜處分云矣。請令道臣。分付山在官。所謂柳哥捉致應訟。摘奸其葬處。果如所言。則其偸葬避訟之罪。從重科治後。定限掘移。從之。又啓言。長湍幼學許韶上言以爲。其六代祖贊成筬禮葬之墓。在於廣州。而庚子年西部市民鄭興大。偸葬於局內至近之地。而仍爲隱避矣。昨年二月。始知其姓名。呈官得決。連捧掘移侤音。而專事遷就。終不掘去。實是痛惡。前郡守朴存源家。今夏又爲入葬於單靑龍之內。特命道臣。令本官卽刻官掘云矣。請令道臣。分付山在官。摘奸決給。從之。又啓言。果川幼學吳聖栢上言以爲。上年遭母喪。今春營葬于家後至近之地。其八寸宗兄聖采。忽地禁葬於不當禁之地。以爲礙逼於祠宇云。而高祖故文學尙生時。劃給其次子文瑞。文瑞卽其曾祖。此基元非聖采之所掌。又是同祖先祠宇。而旣近百步。本非來脈。本縣監李顯道摘奸後。曉諭其不當禁之理。道臣亦勸其敦睦之誼。營題未下之前。徑到葬處。亂打役夫。繼打其父子。至於流血摺齒之境。移訟衿川。督捧侤音。乞蒙天恩。俾伸罔極之痛矣。祠宇禁葬。旣不載於法典。營邑決題。亦可見其得訟。請令道臣。從公決給從之。又啓言。南部童蒙李億年上言以爲。其父信源。年前定平縣邸役對答。而癸卯年。前府使趙岱邊德淳。兩次新延時酬應者。合爲一千二百餘兩也。在官無一分計給。遞歸四年。終不備給。債主四督。實無保生之望。亟令京兆兩官人處所入錢。從文蹟推報於債主云矣。以邸債未捧。至登天聽。猥越莫甚。請勿施。從之。○成均館啓言。原州幼學蔡弘重上言以爲。原州鄕校配位位版。姓名封號之誤題者六位。字畫之不正者二位。須昌侯商氏。享祀錄及太學位版。題以商字。而本校位版。題以尙字。千乘侯千字。享祀錄及太學位版。題以千字。而本校位版。題以平字。滎陽伯滎字。享祀錄及太學位版。題以滎字。而本校位版題以榮字。公堅定堅字。享祀錄及太學位版。題以堅字。而本校位版。題以肩字。周濂溪諱敦字。　肅廟朝丁酉。太學十六位改題時。敦當作惇。禮曹關文昭在。而本校尙不改題。濮陽侯濮字。丁酉禮關。以字畫不正。濮字當作濮。而本校亦不改題。殿內宗聖公曽氏。書以曽。而啓聖祠曾氏。書以曾。父子間一姓字之異畫。亦似未妥。安文成公諱。享祀錄及太學。題以向字。而本校題以裕字。故聯狀于監司李致中。則題曰。親審後論報事。下于本府。而判官李時淵。卽爲奉審。見其誤書。而原狀與營題。終不出示。故臣等具巾服。呈單請見。則題曰。當初題版。必有所據。刊行冊字。素多錯誤。不可以享祀錄爲準云。故極爲訝惑。仍入立庭。請聞享祀錄不可準信之由。則時淵大加激怒。使官隸裂投巾服。酷加笞杖。流血漂袴。呻吟數月。幸而不死。八月間。以位版誤書之不可不釐正事。呈單太學。而歷敍事實之際。有書及前後判官與監司姓名者矣。時淵使本校齋任。發通于境內。以不當之事。投單太學。斥呼官長之姓名。必欲大加刑戮。伏願。上而釐正　聖廟位版之誤題。下而深軫遐土窮民無告之冤狀矣。招致蔡弘重。詳問事實。則所告與上言。別無異同。故取考本館所在享祀錄陳設圖文獻備考等冊字。則須昌侯商瞿之商字。道國公周惇頤之惇字。千乘侯梁鱣之千字。皆以本字載錄。而本校位版。而商爲尙。以惇爲敦。以千爲平者。明是錯誤。恐合釐正。至若滎陽伯服虔之滎字。享祀錄書以滎。陳設圖書以榮。文獻備考書以滎。此則一從享祀錄改題。恐合事宜。濮陽侯漆雕哆之濮字。享祀錄書以濮。陳設圖及文獻備考。書以濮。而本校果有　肅廟朝丁酉年禮曹知委關文。則從陳設圖以濮改題。似亦無妨。梁父侯公堅定之堅字。享祀錄中圖式則書以肩字。享祀錄則書以堅字。一書之中。有此相左。陳設圖及文獻備考。則皆書以肩。此則本校位版之題以肩者。固有所據。恐不必擧論。文成公安向之向字。曾在　顯廟朝癸卯。因禮官所啓。八道鄕校。皆以裕字改題。則本校位版之題以裕字者。決是因朝令奉行者。則釐正云云。今無可論。宗聖公曽氏之曽字。享祀錄書以曽。陳設圖書以曽。文獻備考書以曾。諸書所載。雖各不同。而　殿內宗聖公及啓聖祠曽氏位版。一姓異畫。事甚未安。此則一從享祀錄改題。似爲得宜。以此意分付道臣。奉審擧行後狀聞。該儒生之語侵官長。有關民習。而此則有非本館干涉。請令道臣査處。允之。○司譯院啓言。中部折衝金應哲等上言以爲。向者甕幕居民。遭回祿之災。臣等目見離析之狀。各出私財。以助其急。而猥登天聽。特蒙加資之恩矣。俱以年少未登第譯官。旣無履歷。徑爲陞資。名去院籍。身無歸屬。乞令該院。特賜區處矣。金應哲等。陞資之後。名去本院。失業稱冤。從使區處之道。惟在付之常仕堂上。而所謂常仕堂上。除本院事加資外。不得許付。自是院例。金應哲等。情雖可矜。法難許施。請勿施。允之。又啓言。蒙學前銜李學海等上言以爲。漢淸蒙倭四學。各有等第。而惟是蒙學。則聰敏等第。中間革罷。只存兩遞兒。故蒙學之習語者。漸至凌替。必須廣開其路。復設聰敏然後。蒙語有漸習之效。特下聰敏復設之命云矣。四學之中。蒙學尤不成樣。見存兩遞兒。尙患蒙語之不能通曉。而八包無以備充。今若更設已罷之窠。璔置十人之額。則業不加精。包益難充。爲弊之端。甚於窠窄。請置之。從之。